Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 3699/93 περί καθορισμού των κριτηρίων και όρων των κοινοτικών παρεμβάσεων διαρθρωτικού χαρακτήρα στον τομέα της αλιείας, της υδατοκαλλιέργειας και της μεταποίησης και εμπορίας των προϊόντων τους» ()

(96/C 174/09)

Στις 30 Ιανουαρίου 1996, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνώμη της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο είχε ανατεθεί η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 7 Μαρτίου 1996 με βάση εισηγητική έκθεση του κ. Little.

Κατά την 334η σύνοδο ολομέλειας της 27ης και 28ης Μαρτίου 1996 (συνεδρίαση της 27ης Μαρτίου 1996), η Οικονομική και Κοινωνική Επιτροπή υιοθέτησε με 93 ψήφους υπέρ, 2 κατά και 5 αποχές, την ακόλουθη γνωμοδότηση.

1. Εισαγωγή

1.1. Ο κανονισμός του Συμβουλίου αριθ. 3699/93 δημιουργεί το γενικό πλαίσιο για τη διαρθρωτική ενίσχυση του αλιευτικού τομέα με το χρηματοδοτικό μέσο προσανατολισμού της αλιείας (ΧΜΠΑ). Με την πρότασή της, η Επιτροπή επιδιώκει την τροποποίηση δύο επί μέρους πτυχών του κανονισμού.

1.2. Για την ενίσχυση της προσπάθειας που καταβάλλεται με στόχο την υλοποίηση των στόχων που έχουν τεθεί στα πολυετή προγράμματα προσανατολισμού και που αφορούν τη μείωση της δυναμικότητας του αλιευτικού στόλου, τα κράτη μέλη πρέπει, εκτός άλλων, να προωθήσουν την οριστική παύση των αλιευτικών δραστηριοτήτων. Στο παράρτημα IV του κανονισμού θεσπίζονται ανώτατα όρια για τις κρατικές ενισχύσεις που επιτρέπεται να χορηγούνται για την οριστική παύση των αλιευτικών δραστηριοτήτων. Οι ενισχύσεις αυτές διαφέρουν αναλόγως με την ολική χωρητικότητα του σκάφους σε κόρους και την ηλικία του. Τα εν λόγω ανώτατα όρια ισχύουν για σκάφη ηλικίας 15 ετών και τα αντίστοιχα ποσά προσαυξάνονται κατά 1,5 % ετησίως, για σκάφη νεώτερα των 15 ετών και μειώνονται κατά 1,5 % ετησίως, για σκάφη παλαιότερα των 15 ετών. Σύμφωνα με την πρόταση της Επιτροπής, το ανώτατο όριο που ισχύει για τα σκάφη ηλικίας 30 ετών θα εφαρμόζεται και για όλα τα σκάφη η ηλικία των οποίων υπερβαίνει τα 30 έτη.

1.3. Τα κράτη μέλη μπορούν να λάβουν μέτρα για την προώθηση της προσωρινής παύσης των αλιευτικών δραστηριοτήτων με τη χορήγηση ενισχύσεων για τις οποίες ισχύουν ανώτατα ημερήσια όρια ανά επιλέξιμο σκάφος. Η Επιτροπή προτείνει να καθοριστεί ένα γενικό όριο για την κοινοτική βοήθεια που τίθεται στη διάθεση των κρατών μελών για την επίτευξη του στόχου αυτού, η οποία δεν θα πρέπει να υπερβαίνει το ποσό των 200 000 Ecu ή το 0,5 % των συνολικών δαπανών που αναφέρονται στο τομεακό σχέδιο για το αντίστοιχο έτος.

2. Παρατηρήσεις

2.1. Το ισχύον σύστημα της σε ετήσια βάση μείωσης των ανώτατων ενισχύσεων που χορηγούνται για την απόσυρση αλιευτικών σκαφών αποθαρρύνει τη διάλυση, τη μεταβίβαση ή τη μεταβολή της χρήσης των παλαιότερων σκαφών. Η ΟΚΕ συμφωνεί με το στόχο να εξασφαλιστεί η απόσυρση των παλαιότερων σκαφών του στόλου της ΕΕ και επικροτεί, κατά συνέπεια, την πρόταση σύμφωνα με την οποία το ανώτατο όριο που ισχύει για τα σκάφη ηλικίας 30 ετών θα εφαρμόζεται και για τις ανώτατες ενισχύσεις που χορηγούνται για όλα τα παλαιότερα των 30 ετών σκάφη.

2.2. Στη γνωμοδότηση που εξέδωσε σχετικά με τον κανονισμό 3699/93 (), η ΟΚΕ υποδείκνυε ότι η προσωρινή παύση των αλιευτικών δραστηριοτήτων, εάν συνοδευόταν από τις κατάλληλες ρυθμίσεις, θα μπορούσε να συνεισφέρει στην προσπάθεια διατήρησης των πόρων και επικροτούσε τις διατάξεις για τη χορήγηση ενισχύσεων για την προαγωγή της προσωρινής παύσης των αλιευτικών δραστηριοτήτων.

2.2.1. Για την επίτευξη των μακροπρόθεσμων στόχων της προσπάθειας προσανατολισμού της αλιείας, οι διαρθρωτικές ενισχύσεις θα μπορούσαν να χορηγούνται διαμέσου των διαφόρων μέτρων που προβλέπει ο κανονισμός. Είναι φυσικό να δίνεται έμφαση σε μέτρα που έχουν μακροπρόθεσμες επιδράσεις. Για το λόγο αυτό, η ΟΚΕ υποστηρίζει την πρόταση της θέσπισης ορίων για τις ενισχύσεις του ΧΜΠΑ που μπορούν να χορηγούνται για την προσωρινή παύση των αλιευτικών δραστηριοτήτων.

2.2.2. Ωστόσο, όπως φαίνεται, το προτεινόμενο όριο του 1,5 % στηρίζεται στην εμπειρία που έχει συναχθεί σε ένα πολύ βραχύ διάστημα και δεν θα προσφέρει την ευελιξία που απαιτείται για την κάλυψη των ετήσιων διακυμάνσεων. Κατά συνέπεια, η ΟΚΕ συνιστά να αυξηθεί το γενικό όριο των ενισχύσεων του ΧΜΠΑ έως το ποσό των 400 000 Ecu ή 1 % των κονδυλίων που προβλέπονται στο τομεακό σχέδιο χρηματοδότησης για κάθε κράτος μέλος για το αντίστοιχο έτος.

2.3. Η πρόταση της Επιτροπής, εάν εφαρμοστεί, δεν θα έχει επιπτώσεις επί του συνολικού ποσού των ενισχύσεων που χορηγούνται σε κάθε κράτος μέλος με βάση τα εγκεκριμένα τομεακά σχέδια, ούτε επί των ενισχύσεων που διατίθενται από το ΧΜΠΑ. Ενδέχεται, όμως, να επέλθουν ορισμένες μικρές αλλαγές στον καταμερισμό των πόρων μεταξύ των διαφόρων μέτρων.

2.4. Με την επιφύλαξη της παρατήρησης που αναφέρεται στο σημείο 2.2.2, η ΟΚΕ υποστηρίζει την πρόταση της Επιτροπής.

Βρυξέλλες, 27 Μαρτίου 1996.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 49 της 20. 2. 1996, σ. 9.

() ΕΕ αριθ. C 52 της 19. 2. 1994.